## Odluka o prihvaćanju povećanja kapitala Agencije za multilateralno garantiranje investicija

### NN 25/1999 (15.3.1999.), Odluka o prihvaćanju povećanja kapitala Agencije za multilateralno garantiranje investicija

# **VLADA REPUBLIKE HRVATSKE**

Na temelju članka 6. Zakona o prihvaćanju članstva Republike Hrvatske
u Međunarodnom monetarnom fondu i drugim međunarodnim financijskim organizacijama
na temelju sukcesije ("Narodne novine", broj 89/92), te u skladu s člancima
21. i 36. Zakona o sklapanju i izvršavanju međunarodnih ugovora ("Narodne
novine", broj 28/96), Vlada Republike Hrvatske je na sjednici održanoj
11. ožujka 1999. godine donijela

## **ODLUKU**

### **O PRIHVAĆANJU POVEĆANJA KAPITALA AGENCIJE ZA MULTILATERALNO GARANTIRANJE INVESTICIJA**

I.

Prihvaća se povećanje kapitala Agencije za multilateralno garantiranje
investicija (u daljnjem tekstu: MIGA) iz Prijedloga Rezolucije o općem
povećanju kapitala u 1998. godini ("1998 General Capital Increase"), kojim
će se kapital MIGA-e povećati za 850 milijuna USD (od čega 150 milijuna
USD predstavlja uplativi kapital - "paid-in capital").

II.

Prema stanju utvrđenom na dan 28. veljače 1998. godine Republika Hrvatska
posjeduje 187 dionica (od ukupno 103.062 dionice), odnosno kapital od 2.023.340,00
USD (od ukupnog kapitala MIGA-e 1.115.130.840,00 USD).

Ovim povećanjem kapitala MIGA-e, Republici Hrvatskoj su dodijeljene
dodatne 143 dionice, odnosno kapital u iznosu od 1.547.260,00 USD, od čega
je 273.091,00 USD uplativi kapital ("paid-in capital"), a 1.274.169,00
USD kapital na poziv ("callable capital"), tako da će nakon ovog povećanja
kapitala Republika Hrvatska posjedovati ukupno 330 dionica, odnosno kapital
od 3.570.600,00 USD.

III.

Povećanjem kapitala MIGA-e za Republiku Hrvatsku nastaje izravna financijska
obveza koja se odnosi na plaćanje uplativog kapitala ("paid-in capital")
u iznosu od 273.091,00 USD i uplativa je u dva godišnja obroka.

Potencijalna financijska obveza odnosi se na plaćanje kapitala na poziv
("callable capital") u iznosu od 1.274.169,00 USD, međutim u skladu s pravilima
poslovanja i dosadašnjoj praksi međunarodnih financijskih institucija taj
kapital služi kao sigurnost i ne traži se njegova uplata.

IV.

Ovlašćuje se Ministarstvo financija da, u odgovarajućem roku, glasa
pozitivno o Prijedlogu Rezolucije o povećanju kapitala MIGA-e u 1998. godini
te, nakon što Rezolucija stupi na snagu, poduzme sve potrebne radnje za
ispunjenje financijskih obveza Republike Hrvatske koje time nastaju.

U Državnom proračunu Republike Hrvatske za 2000. i 2001. godinu planirat
će se potrebni iznosi za podmirenje obveza na temelju povećanja kapitala
MIGA-e.

V.

Zadužuje se Ministarstvo financija da, u ime i za račun Republike Hrvatske,
izvrši navedene obveze u svezi povećanja kapitala iz točke I. ove Odluke.

VI.

Ovlašćuje se guverner Republike Hrvatske u MIGA-i mr. Nenad Porges,
ministar gospodarstva, odnosno zamjenik guvernera Republike Hrvatske u
MIGA-i mr. Josip Kulišić, pomoćnik ministra financija da, u odgovarajućem
obliku, dostavi sve potrebne dokumente za upis povećanja kapitala iz točke
I. ove Odluke.

VII.

Ova Odluka stupa na snagu danom donošenja, a objavit će se u "Narodnim
novinama".

Klasa: 404-02/98-02/01
Urbroj: 5030114-99-1
Zagreb, 11. ožujka 1999.

Predsjednik
**mr. Zlatko Mateša,** v. r.

Odluka, NN 25/1999-526